Informācija plašsaziņas līdzekļiem

05.02.2025.

**PARAKSTĪTS NODOMU PROTOKOLS PAR SADARBĪBU LATVIJAS SKOLU JAUNATNES DZIESMU UN DEJU SVĒTKU NORISES NODROŠINĀŠANĀ**

**Trešdien, 5. februārī, iezīmējot 150 dienas līdz XIII Latvijas Skolu jaunatnes dziesmu un deju svētkiem, Izglītības un zinātnes ministrijā parakstīts nodomu protokols par sadarbību Svētku sagatavošanas un norises Rīgā 2025. gadā nodrošināšanā. Dokumentu parakstīja izglītības un zinātnes ministre Anda Čakša, Rīgas domes priekšsēdētājs Vilnis Ķirsis un Valsts izglītības attīstības aģentūras direktora p.i. Inta Ozola.**

Izglītības un zinātnes ministre Anda Čakša, parakstot nodomu protokolu, uzsvēra: “*Ceļā uz Svētkiem vissvarīgākais ir sadarbība un savstarpējā izpratne, jo tikai tā ir iespējams kopt un svinēt Latvijas tradīciju – Dziesmu un deju svētkus. Šobrīd Svētkiem gatavojas katrs piektais Latvijas skolēns, kopā ar viņiem vairāk nekā 2000 kolektīvu vadītāji, vecāki un pilnīgi visas Latvijas pašvaldības. Vēlos no sirds pateikties katram, kurš gatavojas un palīdz radīt Svētkus. Rīga tradicionāli ir Dziesmu un deju svētku stratēģiskais partneris un labi demonstrē, ka kopdarbs un kopīga virzīšanās uz mērķi spēj dot izcilu rezultātu!*”

Rīgas domes priekšsēdētājs Vilnis Ķirsis apliecināja: “*Rīgai ir gods būt par namamāti Latvijas Skolu jaunatnes dziesmu un deju svētkiem un pret šo notikumu izturamies ar lielu atbildību. Lai arī līdz svētkiem ir vēl 150 dienas, Rīgas dienesti ir jau pilnā gatavībā pilsētu sapost svētkiem, gādāt par drošību, gādāt par ūdeni bērniem, atvērt Rīgas skolas naktsmājām - vienvārdsakot, darīt visu, lai svētki noritētu godam un priecīgi būtu kā dalībnieki, tā apmeklētāji. Lai izdošanās visiem svētku dalībniekiem, kuriem vēl jāpiedalās svētku skatēs, un tiksimies svētkos!*”

”*Skolu jaunatnes dziesmu un deju svētki atgriežas klātienē un Rīgā pēc ilga laika perioda – 10 gadiem. Tādēļ mēs jūtam lielu atbildību par to, lai svētki izdotos skaisti, un tas palīdzētu attīstīt un veiksmīgi turpināt Latvijai tik nozīmīgo tradīciju. Mums priekšā vēl ir daudz darba, tādēļ ir svarīgi, ka strādājam visi kopā – māksliniecisko koncepciju autori, izglītības iestādes, dalībnieki, vecāki, valsts, pašvaldības, nevalstiskās organizācijas un neskaitāmi brīvprātīgie, kuri pieteikušies palīdzēt svētkos. Lai visiem veiksmīgs, skanīgs un prieka piepildīts svētku gatavošanas un gaidīšanas laiks!”* novēlēja Valsts izglītības attīstības aģentūras direktora p.i. Inta Ozola.

Pasākumu muzikāli kuplināja Rīgas Lietuviešu vidusskolas vokālais ansamblis "Kibirkštis" (vadītājs - Toms Kazimirisaņecs).

XIII Latvijas Skolu jaunatnes dziesmu un deju svētki norisināsies 2025. gada vasarā no 5. jūlija līdz 13. jūlijam. Svētku laikā Rīgā notiks vairāk nekā 30 pasākumi dažādās norises vietās – Mežaparka Lielajā estrādē, Nacionālajā stadionā “Daugava”, Arēnā Rīga, Starptautiskajā izstāžu centrā Ķīpsalā, Dailes teātrī, VEF Kultūras pilī, Latvijas Etnogrāfiskajā brīvdabas muzejā, Brīvības laukumā, Vērmanes dārzā un citur.

XIII Latvijas Skolu jaunatnes dziesmu un deju svētkus rīko Valsts izglītības attīstības aģentūra, Izglītības un zinātnes ministrijas padotībā esošā iestāde, stratēģiskais partneris - Rīgas pašvaldība. Svētkus atbalsta lieldraugi *Swedbank* un *LMT*, atbalstītāji - *Elektrum*, *Kārums*, *LIDO*, *Latvijas* *finieris*, pakalpojumu un produktu partneri - *Laima*, *Selga*, *Coffee* *Address*, *Samsung*, *Akropole*, padomdevējs - *Pasaules dabas fonds*.

Informāciju sagatavoja

Linda Ertmane

XIII Latvijas Skolu jaunatnes dziesmu un deju svētku

Sabiedrisko attiecību vadītāja

E-pasts: linda.ertmane@visc.gov.lv

Tālr. +371 29181396